Euroopa Liidu Teataja L 093 , 08/04/1999 Lk 0020 - 0021



Komisjoni määrus (EÜ) nr 731/1999, 7. aprill 1999, millega muudetakse määrust (EÜ) nr 2848/98 toortubakasektoris seoses koguste eraldamisega pärast tagatiskünniste koguste ülekandmist teise sordirühma ja seoses II lisaga, milles sätestatakse tootmispiirkonnad EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 30. juuni 1992. aasta määrust (EMÜ) nr 2075/92 toortubakaturu ühise korralduse kohta, [1] viimati muudetud määrusega (EÜ) nr 660/1999, [2] eriti selle artikleid 7, 9 ja 11, ning arvestades, et: määruse (EMÜ) nr 2075/92 artikli 9 lõikega 4 nähakse ette võimalus kanda osa tagatiskünnise määrast üle teistesse sordirühmadesse; tuleks ette näha sätted, mis võimaldavad pärast sellise ülekandmise lubamist teha muudatusi tootjarühmadele ja tootjarühma mitte kuuluvatele üksiktootjatele välja antud kvoodi eraldamise tõenditesse; hea haldamise ja läbipaistvuse tagamiseks peaksid liikmesriigid sätestama ja avaldama objektiivsed kriteeriumid, mille alusel jagatakse teistesse sortidesse ülekantud tagatiskünniste kogused; pärast nende kriteeriumite sätestamist tuleks võtta arvesse kooskõlas nõukogu määrusega (EMÜ) nr 2077/92 [3] tunnustatud tootmisharudevaheliste organisatsioonide arvamust ning teavitada komisjoni kõnealustest kriteeriumitest; vastavalt määruse (EMÜ) nr 2075/92 artikli 5 punktile a antakse lisatasu tingimusel, et lehttubakas on pärit asjaomasele sordile määratud tootmispiirkonnast; vastavalt 22. detsembri 1998. aasta määruse (EÜ) nr 2848/98 (milles sätestatakse nõukogu määruse (EMÜ) nr 2075/92 üksikasjalikud rakenduseeskirjad seoses toortubakasektori lisatasukavade, tootmiskvootide ja tootjarühmadele antava eriabiga, [4] muudetud määrusega (EÜ) nr 510/99 [5]) artiklile 8 on sellised tootmispiirkonnad sätestatud kõnealuse määruse II lisas; tulenevalt otsusest määrata lehttubaka lisatasud ja tagatiskünnised kindlaks sordirühmade ja liikmesriikide järgi 1999., 2000. ja 2001. aasta saagi puhul ning Itaalia 12. märtsi 1999. aasta taotlusest, tuleks "Katerini" ja samalaadsete sortide tootmispiirkondade kindlaksmääramiseks kõnealuses liikmesriigis muuta määruse (EÜ) nr 2848/98 II lisa; kõnealused meetmeid tuleks kohaldada võimalikult kiiresti; käesoleva määrusega ettenähtud meetmed on kooskõlas tubakaturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 2848/98 muudetakse järgmiselt. 1. Artiklile 22 lisatakse järgmine lõik: "4. 15 päeva jooksul pärast seda, kui Euroopa Ühenduste Teatajas avaldatakse määrus, milles sätestatakse tagatiskünnise koguste ülekandmine ühest sordist teise vastavalt määruse (EMÜ) nr 2075/92 artikli 9 lõikele 4, eraldatakse pärast sellist ülekandmist tootmiskvoodi eraldamise tõenditesse märgitud kogused õiglaselt tootjarühma mittekuuluvate üksiktootjate ja nende tootjarühmade vahel, kellele liikmesriikide pädevad asutused on välja andnud tootmiskvoodi eraldamise tõendid. Kogused eraldatakse objektiivsete avaldatud kriteeriumite põhjal, mille liikmesriigid on sätestanud pärast nõukogu määruse (EMÜ) nr 2077/92 kohaselt tunnustatud tootmisharudevaheliste organisatsioonide arvamuse arvesse võtmist. Liikmesriikide pädevad asutused parandavad tootmiskvoodi eraldamise tõenditesse sisestatud kogused juhul, kui asjaomastele tootjarühma mitte kuuluvatele üksiktootjatele või tootjarühmadele on välja antud tootmiskvoodi eraldamise tõendid lõikes 3 sätestatud tähtaja jooksul." 2. Artiklile 54 lisatakse järgmine punkt: "m) liikmesriikide poolt sätestatud objektiivsed kriteeriumid teise sordirühma ülekantud tagatiskvoodi koguste eraldamiseks vastavalt artikli 22 lõikele 4." 3. II lisa VII osa (""Katerini" ja samalaadsed sordid") asendatakse käesoleva määruse lisaga. Artikkel 2 Käesolev määrus jõustub Euroopa Ühenduste Teatajas avaldamise päeval. Käesolevat määrust kohaldatakse alates 1999. aasta saagikoristusest. Käesolev määrus on tervikuna siduv ja vahetult kohaldatav kõikides liikmesriikides. Brüssel, 7. aprill 1999 Komisjoni nimel komisjoni liige Franz Fischler [1] EÜT L 215, 30.7.1992, lk 70. [2] EÜT L 83, 27.3.1999, lk 10. [3] EÜT L 215, 30.7.1992, lk 80. [4] EÜT L 358, 31.12.1998, lk 17. [5] EÜT L 60, 9.3.1999, lk 54. -------------------------------------------------- LISA "Sordirühm vastavalt määruse (EMÜ) nr 2075/92 lisale | Liikmesriik | Tootmispiirkonnad | I.VII. "Katerini" ja samalaadsed sordid | Kreeka | Ida-Makedoonia, Kesk-Makedoonia, Lääne-Makedoonia, Tessaalia, Ipeiros, idapoolne Kesk-Kreeka, läänepoolne Kesk-Kreeka | Itaalia | Lazio, Abruzzi, Campania, Basilicata, Apulia" | --------------------------------------------------